Kyllingebrystfileterne er solgt i Kvickly, SuperBrugsen og Dagli' Brugsen over hele landet. Der er tale om kyllingefileter med navnet: X-tra neutralmarineret kylling brystfilet tilsat lage. Ifølge Fødevarestyrelsen er der konstateret salmonella i kyllingen, der kommer fra Tyskland. Der er påvist Salmonella i produktet pakket i 500 grams pakninger. Newdan Food Trading ApS har af sikkerhedsmæssige årsager også valgt at tilbagekalde pakningsstørrelser med 800 g og 1500 g af produktet, da disse produkter er produceret under tilsvarende produktionsvilkår. Der er konstateret salmonella i de kyllingefileter, der er produceret d. 27.3 2011 med sidste anvendelsesdato d. 8. 4. 2011. Fødevarestyrelsen råder forbrugere, der har købt varen, at kassere den, eller levere den tilbage i butikken, hvor den er købt. Spiser man kød med salmonella i, som ikke gennemsteges, kan man få en salmonellainfektion. Symptomer på en salmonellainfektion er blandt andet, diarre, kvalme, mavesmerter, feber og opkast.

Referat:
Det nordjyske firma Newdan Food Trading Aps fra Støvring tilbagekalder deres kyllingefilet, fordi der er konstateret salmonella i dem. 